ဒက္ခိဏေယျ

(၁) (ကံ, ကံ၏အကျိုးကိုလည်းကောင်း, တမလွန် လောက နောက်ဘဝကို၎င်း ယုံကြည်၍ တရိုတသေ ပေးလှူအပ်သော မွန်မြတ်သည့်) အလှူဝတ္ထုကို ခံယူထိုက်သော၊ အလှူ ဝတ္ထု၏ အစီးအပွါးဖြစ်သော၊ အလှူဝတ္ထုနှင့် သင့်လျော်-လျောက်ပတ်-သော(အလှူခံပုဂ္ဂိုလ်)၊ 
* (က) မြတ်စွာဘုရား။ 
* (ခ) အရိယာပုဂ္ဂိုလ်။ 
* (ဂ) ရာဂ ဒေါသ မောဟ ကင်းရန် ကျင့်သော “သမ္မာပဋိပန္န ပုဂ္ဂိုလ်။ 
* (ဃ) ဘိက္ခု, ဘိက္ခုနီ သံဃာ။ 
* (င) သာသနာပ ရဟန်းပုဏ္ဏား။ 
* (စ) တက္ကတွန်း စသော အယူမှား ရှိသူ“တိတ္ထိ”။ 
* (ဆ) အထီး ကျန်မွဲ လူဆင်းရဲ။
* (ဇ) ခရီးသွား။ 
* (ဈ) အလှူ, အလှူရှင်ကို ချီးမွမ်း တောင်းရမ်းသူ။ 
* (ည) “ပေးပါ ကမ်းပါ”ဟု ပြောဆို တောင်းရမ်းသူ။

(၂) တပည့်တို့၏-ရိုသေ-ပေးလှူ-ပူဇော်-မှုကို ခံထိုက်သော အတတ် သင်ဆရာ။

(၃) သားသမီးတို့၏–ရိုသေ–ပေးလှူ–ပူဇော်မှုကို ခံထိုက်သော အမိ အဘ။ 

(အလှူခံပုဂ္ဂိုလ်၊ သူတောင်းစား = ကယ်ပါ။ အဒ္ဓမာဂဓီ၊ ဓာန်။)
### ဒက္ခိဏေယျပုဂ္ဂိုလ်များ
ယင်း-ဒက္ခိဏေယျပုဂ္ဂိုလ်သည်– 
(၁) သေက္ခ = ကျင့်ဆဲပုဂ္ဂိုလ်, (၂) အသေက္ခ = ကျင့်ပြီးပုဂ္ဂိုလ် ဟူ၍ ၂-မျိုးရှိ၏  

မဂ္ဂဋ္ဌာန် ၄-ယောက်, ဖလဋ္ဌာန် ၄-ယောက်အားဖြင့် ၈-ယောက်ရှိ၏ 

* (၁) **ဥဘတောဘာဂဝိမုတ္တ** = သမာပတ် ၈-ပါးကို ရသော ရဟန္တာ, 
* (၂) **ပညာဝိမုတ္တ** = သမာပတ် ၈-ပါးကို မရသော ရဟန္တာ, 
* (၃) **ကာယသက္ခီ** = သမာပတ် ၈-ပါးကိုရသော အထက် မဂ္ဂဋ္ဌာန် ၃-ယောက်နှင့် အောက် ဖလဋ္ဌာန် ၃-ယောက်, 
* (၄) **ဒိဋ္ဌိပ္ပတ္တ** = သမာပတ် ၈-ပါးကို မရသော ပညာရှေ့သွားရှိသော ယင်း-ပုဂ္ဂိုလ် ၆-ယောက်,
* (၅) **သဒ္ဓါဝိမုတ္တ** = သမာပတ် ၈-ပါးကို မရသော သဒ္ဓါ-ရှေ့သွားရှိသော ယင်း-ပုဂ္ဂိုလ် ၆-ယောက်,
* (၆) **ဓမ္မာနုသာရီ** = ပညာရှေ့သွား ရှိသော သောတာပတ္တိမဂ္ဂဋ္ဌာန်ပုဂ္ဂိုလ်, 
* (၇) **သဒ္ဓါနုသာရီ** = သဒ္ဓါ ရှေ့သွားရှိသော သောတာပတ္တိမဂ္ဂဋ္ဌာန် ပုဂ္ဂိုလ်ဟူ၍ ၇-မျိုးရှိ၏  
### အလှူခံပုဂ္ဂိုလ်ဟူ၍ ၃-မျိုး
* (၁) ရာဂ ကင်းပြီးသော သို့မဟုတ် ရာဂကင်းရန် ကျင့်ဆဲ ဖြစ်သော အလှူခံပုဂ္ဂိုလ်,  
* (၂) ဒေါသကင်း ပြီးသော သို့မဟုတ် ဒေါသကင်းရန် ကျင့်ဆဲ ဖြစ်သော အလှူခံပုဂ္ဂိုလ်,  
* (၃) မောဟ ကင်းပြီးသော သို့မဟုတ် မောဟကင်းရန် ကျင့်ဆဲဖြစ်သော အလှူခံပုဂ္ဂိုလ်ဟူ၍ ၃-မျိုး ရှိ၏။  

* (၁) သမသီသီ-မဟုတ်သော ရဟန္တာ,  
* (၂) **သမသီသီ** = အညီအမျှ ကုန်ဆုံးသော ကိလေသာသီသ ဇီဝိတသီသ-ရှိသော (ကိလေသာကုန်ခြင်းနှင့် အသက်ကုန်ခြင်း တပြိုင်နက်ဖြစ်သော) ရဟန္တာ,  
* (၃) **အန္တရာပရိနိဗ္ဗာယီ** = သက်ဆိုင်ရာ သုဒ္ဓါဝါသ ဘုံ၏ သက်တမ်းထက်ဝက်သို့ မရောက်မီ အတွင်း၌ အကြွင်းမဲ့ ကိလေသာငြိမ်းမည့် အနာဂါမ်ပုဂ္ဂိုလ်,  
* (၄) **ဥပဟစ္စပရိနိဗ္ဗာယီ** = သက်ဆိုင်ရာ သုဒ္ဓါဝါသဘုံ၏ သက်တမ်း ထက်ဝက်ကိုကျော်လွန်၍ အကြွင်းမဲ့ ကိလေသာငြိမ်းမည့် အနာဂါမ်ပုဂ္ဂိုလ်,  
* (၅) **အသင်္ခါရပရိနိဗ္ဗာယီ** = ဆင်းရဲ ပင်ပန်းစွာ အားထုတ်မှု “ပယောဂ” မရှိပဲ ကိလေသာ ပရိနိဗ္ဗာန်စံမည့် အနာဂါမ်ပုဂ္ဂိုလ်,  
* (၆) **သသင်္ခါရပရိနိဗ္ဗာယီ** = ဆင်းရဲ ပင်ပန်းစွာ အားထုတ်မှု “ပယောဂ” ရှိ၍ ကိလေသာပရိနိဗ္ဗာန်စံမည့် အနာဂါမ်ပုဂ္ဂိုလ်, 
* (၇) **ဥဒ္ဓံသောတအကနိဋ္ဌဂါမီ** = အထက်ဘုံတို့သို့ ပို့ဆောင်တတ်သော တဏှာသောတ, ဝဋ္ဋသောတ-ရှိ၍ အကနိဋ္ဌဘုံသို့သွားမည့် အနာဂါမ်ပုဂ္ဂိုလ်ဟူ၍ ၇-မျိုးရှိ၏ ။ 

### အင်္ဂါ ၈-ပါးနှင့် ပြည့်စုံသော အလှူခံ ထိုက်သော ရဟန်း
* (၁) သီလ ၄-ပါးနှင့် ပြည့်စုံခြင်း,  
* (၂) ပရိယတ် တတ်မြောက်ခြင်း,  
* (၃) ကောင်းသောမိတ်သင်္ဂဟရှိခြင်း,  
* (၄) အမြင်မှန်ရှိခြင်း,  
* (၅) ရူပါဝစရဈာန်၌ ဝသီဘော်မြောက်ခြင်း,  
* (၆) ပုဗ္ဗေနိဝါသဉာဏ်ကို ရခြင်း,  
* (၇) ဒိဗ္ဗစက္ခုဉာဏ်ကို ရခြင်း,  
* (၈) အာသဝက္ခယဉာဏ်ကို ရခြင်း၊ ဤအင်္ဂါ ၈-ပါးနှင့် ပြည့်စုံသော အလှူခံ ထိုက်သော ရဟန်း  

### အင်္ဂါ ၈-ပါးနှင့် ပြည့်စုံသော အလှူခံထိုက်သော ရဟန်း
* (၁) သီလ ၄-ပါးနှင့် ပြည့်စုံခြင်း,  
* (၂) ပရိယတ် တတ်မြောက်ခြင်း,  
* (၃) လွန်ကဲ ပြည့်ဝသော ဝီရိယရှိခြင်း, 
* (၄) အာရညကင်ဓုတင်ဆောင်ခြင်း,  
* (၅) ကုသလဓမ္မ၌သာ မွေ့လျော်ခြင်း,  
* (၆) ကြောက်ခြင်းနှင့် ကြောက်ဖွယ်အာရုံတို့ကို သည်းခံတွန်းလှန်နိုင်ခြင်း,  
* (၇) ရူပါဝစရဈာန်၌ ဝသီဘော် မြောက်ခြင်း, 
* (၈) အာသဝက္ခယဉာဏ်ကို ရခြင်း၊ ဤအင်္ဂါ ၈-ပါးနှင့် ပြည့်စုံသော အလှူခံထိုက်သော ရဟန်း  
ဆက်စပ်ဖတ်ရှုရန်
*ဒက္ခိဏာဝိသုဒ္ဓိ
*ဒက္ခိဏာဝိဘင်္ဂသုတ်
 ကိုးကား 

ကဏ္ဍ:ဗုဒ္ဓဘာသာ ဝေါဟာရများ
ကဏ္ဍ:ပါဠိဝေါဟာရများ